कोलकाता के इंटरनेशनल एयरपोर्ट में आग लगी, फायर ब्रिगेड की 3 गाड़ियां मौके पर पहुंचीं
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar. पश्चिम बंगाल के बांकुड़ा में वाहनों की चेकिंग के दौरान एक कार से बम से भरा बैग बरामद किया गया है। बिष्णुपुर एसडीपीओ कुतुबुद्दीन खान ने बताया कि
कोलकाता के नेताजी सुभाष चंद्र बोस इंटरनेशनल एयरपोर्ट में बुधवार रात करीब 9:12 बजे आग लग गई। फायर ब्रिगेड की 3 गाड़ियां मौके पर पहुंचीं और 9.40 बजे आग पर काबू पा लिया। जब आग लगी तब वहां बड़ी संख्या में पैसेंजर भी मौजूद थे। सभी को सुरक्षित रूप से बाहर कर दिया गया। आग एयरपोर्ट के 3C डिपार्चर टर्मिनल बिल्डिंग में लगी थी। यहां से पैसेंजर्स चेक इन भी करते हैं। शुरुआती जानकारी के अनुसार कनवेयर बेल्ट से आग शुरू हुई। एयरपोर्ट पर कुछ देर पैसेंजर्स की आवाजाही प्रभावित हुई जो अब पूरी तरह सामान्य हो गई है।
आज की अन्य प्रमुख खबरें...
CBI को अब तमिलनाडु में जांच करने के लिए राज्य सरकार की अनुमति लेनी होगी
CBI को अब तमिलनाडु में जांच करने के लिए राज्य सरकार की अनुमति लेनी होगी। राज्य सरकार ने एजेंसी को मिली आम सहमति बुधवार को वापस ले ली है। पश्चिम बंगाल, केरल, मिजोरम, छत्तीसगढ़, तेलंगाना, पंजाब और राजस्थान ने पहले ही यह अनुमति वापस ले रखी है।
नितिन अग्रवाल BSF के नए महानिदेशक बने, कार्यभार संभाला
1989 बैच के केरल कैडर के IPS अधिकारी नितिन अग्रवाल ने बुधवार को BSF के नए महानिदेशक के रूप में कार्यभार संभाला। ‌BSF पाकिस्तान और बांग्लादेश से लगी भारत की सीमाओं की रक्षा करता है। कार्यवाहक महानिदेशक एसएल थाउसेन ने BSF के नई दिल्ली स्थित हेडक्वार्टर में अग्रवाल को फोर्स की औपचारिक बैटन सौंपी।
मानहानि केस में राहुल गांधी, सिद्धारमैया, डीके शिवकुमार को समन, भाजपा ने शिकायत की थी
मानहानि के मामले में दोषी ठहराए जाने के बाद संसद से अयोग्य घोषित किए गए कांग्रेस नेता राहुल गांधी के खिलाफ कर्नाटक में एक और मानहानि का मुकदमा दायर किया गया है। इस मामले में राहुल गांधी, सिद्धारमैया, डीके शिवकुमार को बेंगलुरु मेट्रोपोलिटन मजिस्ट्रेट ने समन जारी किया है। राज्य भाजपा के राज्य सचिव केशवप्रसाद ने 9 मई को शिकायत की थी कि कर्नाटक के हाल ही में हुए विधानसभा चुनावों में ये नेता ‘40 प्रतिशत भ्रष्टाचार’ के आरोपों को केंद्र में रखते हैं। इसे लेकर कांग्रेस ने 5 मई को न्यूज पेपर्स में विज्ञापन भी दिया था। इसमें दावा किया गया था कि भाजपा सरकार ने 40 प्रतिशत का भ्रष्टाचार कर पिछले 4 सालों में 1.5 लाख करोड़ रुपए लूटे हैं।
दिल्ली में अंडर कंस्ट्रक्शन फ्लाईओवर का हिस्सा ढहकर वाहन पर गिरा, एक व्यक्ति की मौत
दिल्ली में राष्ट्रीय राजमार्ग-48 के पास एक अंडर कंस्ट्रक्शन फ्लाईओवर का एक हिस्सा ढहकर एक ​​​​वाहन पर गिर गया। इससे 35 साल के एक व्यक्ति की मौत हो गई। पुलिस ने बताया कि घटना कपेशेरा के स्मलखा में हुई। साइट पर्यवेक्षक इंजमाम हुसैन (30) और साइट मैनेजर रोहित (35) सहित दो लोगों को गिरफ्तार किया गया है।
गुजरात के कच्छ में भूकंप का झटका, रिक्टर पैमाने पर तीव्रता 3.5 आंकी गई
गुजरात के कच्छ में बुधवार शाम 5.05 बजे भूकंप का झटका महसूस किया गया। रिक्टर पैमाने पर भूकंप की तीव्रता 3.5 आंकी गई। जानमाल के नुकसान की कोई खबर नहीं है।
रेलवे 26 जून से पांच वंदेभारत ट्रेनें शुरू करेगा, PM हरी झंडी दिखा सकते हैं
रेलवे 26 जून से पांच और रूटों पर वंदे भारत ट्रेनें शुरू करेगा। जिन रूटों पर पांच ट्रेनें चलेंगी वे हैं- मुंबई-गोवा, बेंगलुरु-हुबली, पटना-रांची, भोपाल-इंदौर और भोपाल-जबलपुर। PM नरेंद्र मोदी से वीडियो कॉन्फ्रेंसिंग के जरिए हरी झंडी दिखाकर इन सेमी-हाई-स्पीड ट्रेनों की शुरुआत कर सकते हैं।
लंदन में हैदराबाद की छात्रा की चाकू मारकर हत्या, आरोपी ब्राजीलियन स्टूडेंट गिरफ्तार; 6 दिन पहले उनके फ्लैट में रहने आया था
लंदन के वेम्बली में हैदराबाद की 27-वर्षीय महिला की चाकू मारकर हत्या कर दी गई है। कोंतम तेजस्विनी मास्टर डिग्री के लिए लंदन गई थी। हत्या का आरोप उसके ब्राजीलियन फ्लैटमेट पर लगाया गया है। हमले में कोंतम तेजस्विनी की 28 साल की दोस्त घायल है। उसे असपताल में भर्ती कराया गया है।
लंदन पुलिस ने बताया कि हत्या के आरोप में 24 साल के एक युवक और 23 साल की एक महिला को गिरफ्तार किया गया था। बाद में पूछताछ के बाद महिला को रिहा कर दिया गया। एक 23 साल के संदिग्ध को भी पुलिस ने हिरासत में लिया है। पढ़ें पूरी खबर...
गुजरात के तापी जिले में पुल टूटा, 15 गांव के लोग प्रभावित 
गुजरात के तापी जिले में मायापुर और देगामा गांव को जोड़ने वाली मंधोला नदी पर बना पुल बुधवार को टूट गया। इस पुल के टूटने से करीब 15 गांव के लोग प्रभावित हुए हैं। पुल का निर्माण 2021 में शुरू हुआ था। इसे बनाने में कुल दो करोड़ रुपए खर्च हुए थे। एक्सपर्ट जांच के बाद ही पुल के टूटने के कारणों का पता चलेगा।
प्रयागराज में गंगा में नहाते समय 4 लोग डूबे; RAF जवान, बेटा-बेटी और पड़ोसी बच्चे का शव बरामद
प्रयागराज में बुधवार सुबह गंगा नदी में नहाते समय 4 लोग डूब गए। रेस्क्यू ऑपरेशन के दौरान RAF के जवान, बेटा-बेटी और पड़ोसी बच्चे का शव बरामद किया गया है। बिजली कटने के कारण घर में पानी नहीं आ रहा था, इसलिए ये लोग घाट पर नहाने गए थे। हादसा शिवकुटी के घाट पर सुबह करीब 8:15 बजे का है। पूरी खबर पढ़ें...
सिलीगुड़ी के पास मालगाड़ी के दो पहिए पटरी से उतरे, ट्रैफिक पर असर
सिलीगुड़ी के न्यू जलपाईगुड़ी स्टेशन के पास बुधवार सुबह 11:10 बजे मालगाड़ी (दमदिम-एनजेपी-चिल्हाटी) के दो पहिए पटरी से उतर गए। इससे ट्रैफिक प्रभावित हुआ। पूर्वोत्तर सीमांत रेलवे के सीपीआरओ सब्यसाची डे ने बताया कि ट्रैक की बहाली का काम दोपहर 2:17 बजे पूरा हो गया।
पंजाब में BSF और पुलिस का जॉइंट सर्च ऑपरेशन, खेत से बरामद किया पाकिस्तानी ड्रोन
14 जून को पंजाब के तरनतारन जिले के डल गांव के बाहरी इलाके में BSF और पंजाब पुलिस ने जॉइंट सर्च ऑपरेशन चलाया। तलाशी के दौरान सुबह करीब नौ बजे गांव से सटे खेत से एक ड्रोन बरामद किया गया। बरामद ड्रोन DJI मैट्रिस 300 आरटीके सीरीज का क्वाडकॉप्टर है। इसकी जानकारी BSF पंजाब फ्रंटियर ने दी।
पश्चिम बंगाल में एक कार से बम से भरा बैग बरामद, 8 लोग हिरासत में
पश्चिम बंगाल के बांकुड़ा में वाहनों की चेकिंग के दौरान एक कार से बम से भरा बैग बरामद किया गया है। बिष्णुपुर एसडीपीओ कुतुबुद्दीन खान ने बताया कि, 8 लोगों को हिरासत में लिया गया है। मंगलवार को साउथ 24 परगना में हिंसा हुई थी। टीएमसी कार्यकर्ताओं पर 100 से ज्यादा पेट्रोल बम फेंकने का आरोप लगा।
मणिपुर में मंगलवार को फिर हुई हिंसा, 9 की मौत और 10 घायल
मणिपुर के इंफाल में मंगलवार देर रात फिर हिंसा हुई। जिसमें नौ लोगों की मौत हो गई और 10 अन्य घायल हो गए। पुलिस ने बुधवार सुबह इसकी जानकारी दी। इंफाल पूर्व और कांगपोकपी जिलों के बीच सीमा पर स्थित अगिजंग गांव में दो समुदायों के बीच फायरिंग हुई। बता दें राज्य में 3 मई से कुकी और मैतेई समुदाय के बीच हिंसक झड़प हो रही है।
12 जून को इंफाल में संदिग्ध आदिवासियों और नागरिकों के बीच गोलीबारी हुई। इसमें एक कुकी की मौत हो गई। 10 लोग घायल हो गए। इससे पहले 9 जून को कुकी बहुल खोकेन गांव में अलग-अलग घटनाओं में तीन लोगों की मौत की खबर आई थी। इस हिंसा में अब तक 110 से ज्यादा लोग मारे जा चुके हैं। राज्य में इंटरनेट पर 15 जून तक बैन बढ़ा दिया गया। पढ़ें पूरी खबर...
छत्तीसगढ़ में 26 जून तक स्कूल बंद, CM भूपेश बघेल ने बढ़ती गर्मी और लू की वजह से लिया फैसला
छत्तीसगढ़ में सभी सरकारी और निजी स्कूलों को 26 जून 2023 तक बंद रखने के निर्देश प्रदेश के मुख्यमंत्री भूपेश बघेल ने दिए हैं। सीएम के इस आदेश की वजह भीषण गर्मी बताई गई है। प्रदेश के स्कूलों में गर्मी की छुट्टियों का ऐलान 15 जून तक के लिए किया गया था लेकिन इस वक्त कई जिलों में गर्म हवाएं चल रही है और लू के हालात है। पढ़ें पूरी खबर...
जम्मू-कश्मीर के कटरा में भूकंप, रिक्टर स्केल पर 4.3 मापी गई तीव्रता
जम्मू-कश्मीर के कटरा शहर में बुधवार तड़के भूकंप आया। रिक्टर स्केल पर उसकी तीव्रता 4.3 मापी गई। नेशनल सेंटर फॉर सीस्मोलॉजी के मुताबिक, सुबह 2:20 बजे भूकंप आया था। इसका केंद्र जमीन से 10 किमी नीचे था। इससे अभी तक किसी के घायल होने की खबर नहीं है।
इससे पहले 11 जून को अरुणाचल प्रदेश के पश्चिमी कामेंग में 3.2 तीव्रता का भूकंप आया था। 9 जून को लद्दाख में सुबह 3.9 तीव्रता का भूकंप आया था।
लुधियाना में साढ़े 8 करोड़ की लूट सुलझी, 5 लुटेरे गिरफ्तार
लुधियाना में ATM कैश वाली CMS कंपनी में 8.49 करोड़ की लूट को पुलिस ने 60 घंटे में सुलझा लिया है। पुलिस ने 10 आरोपियों में से 5 आरोपी गिरफ्तार कर लिए हैं। करीब 6 करोड़ से ज्यादा का कैश रिकवर कर लिया गया है। मामला सुलझने पर CM भगवंत मान के साथ DGP गौरव यादव ने ट्वीट किया। पढ़ें पूरी खबर...
ED ने तमिलनाडु के बिजली मंत्री को अरेस्ट किया, मनी लॉन्ड्रिंग केस में उनके घर पर चल रही थी छामेपारी
प्रवर्तन निदेशालय (ED) ने मनी लॉन्ड्रिंग केस में मंगलवार को तमिलनाडु के बिजली मंत्री वी सेंथिल बालाजी और उनके करीबियों के घर पर छापेमारी की। चेन्नई में सेंथिल के घर पर देर रात तक चली तलाशी के बाद ED ने उन्हें अरेस्ट कर लिया लिया। इसके बाद उन्हें मेडिकल जांच के लिए चेन्नई के एक सरकारी मेडिकल कॉलेज लाया गया। पढ़ें पूरी खबर...
नाइजीरिया में शादी से लौट रहे परिवारों की नाव नदी में डूबी, 103 लोगों की मौत
नाइजीरिया के क्वारा में शादी से लौट रहे परिवारों को ले जा रही एक नाव नदी में डूब गई। इस हादसे में 103 लोगों की मौत हो गई। पुलिस ने मंगलवार को इसकी जानकारी दी।
सीक्रेट डॉक्यूमेंट केस में ट्रम्प को कस्टडी में लेकर कोर्ट में पेश किया गया, फिंगर प्रिंट हुए रिकॉर्ड
अमेरिका की सीक्रेट फाइलें घर ले जाने के मामले में पूर्व राष्ट्रपति डोनाल्ड ट्रम्प की मंगलवार देर रात फ्लोरिडा की मियामी कोर्ट में पेशी हो रही है। ट्रम्प को सीक्रेट डॉक्यूमेंट केस से जुड़े 37 मामलों का सामना करने के लिए कस्टडी में लिया गया। पेशी के दौरान ट्रम्प ने खुद को बेगुनाह बताया।
न्यूज एजेंसी एपी के मुताबिक, मियामी की कोर्ट में ट्रम्प के फिंगर प्रिंट भी रिकॉर्ड किए गए हैं। ट्रम्प की पेशी को लेकर रिपब्लिकन पार्टी के समर्थक भी पहुंच रहे हैं। ऐसे में कोर्ट के बाहर सुरक्षा व्यवस्था को बढ़ा दिया गया है। पूरी खबर पढ़ें...
UP के संभल में पटाखा कारोबारी के घर धमाका, मां-बेटी समेत चार लोगों की मौत
UP के संभल में मंगलवार को पटाखा कारोबारी के घर में विस्फोट हो गया। व‍िस्‍फोट से मकान पूरी तरह से जमींदोज हो गया। घटना की सूचना पर पहुंची पुलिस ने रेस्क्यू कर मलबे में दबे 11 लोगों को बाहर निकाला। इनमें मां-बेटी समेत चार की मौत हो गई। पढ़ें पूरी खबर...